b'\n_START_ARTICLE_\nMartin Krpan (Vombergar)\n_START_SECTION_\nVsebina\n_START_PARAGRAPH_\n1. dejanje: Cesar z ministri je v hudih skrbeh zaradi Brdavsovega divjanja. Ta po predrznem Frfri zahteva poleg zlata, konj in volov \xc5\xa1e cesari\xc4\x8dno. Dvor obupuje. Jaka se spomni, kako sta s cesarjem neko\xc4\x8d pozimi Krpana sre\xc4\x8dala; \xc4\x8de kdo, bo Brdavsa ugnal Krpan. Br\xc5\xbe po\xc5\xa1ljejo ponj._NEWLINE_2. dejanje: Meja\xc4\x8di, ki jim je moral kova\xc4\x8d zastonj podkovati konje, obkolijo Krpana, a boj se kajpak kon\xc4\x8da s Krpanovo zmago. Vtem prispeta cesarska sla z vabilom na Dunaj. Krpan je koj za to, da gre nad Brdavsa. Odpelje se, za njim jo naskrivaj mahneta Mirk in Jerna\xc4\x8d, ki bi se mu rada ma\xc5\xa1\xc4\x8devala._NEWLINE_3. dejanje: Dvor nestrpno pri\xc4\x8dakuje junaka, ko pa ta pride, se takoj za\xc4\x8dne spotikati nad njim, \xc4\x8de\xc5\xa1 da je neotesan; posebej jezna je cesari\xc4\x8dna, ki je obljubljena zmagovalcu za \xc5\xbeeno, roti se, da bi raj\xc5\xa1i vzela Brdavsa kot Krpana. Brani ga le cesar, sklenil je bil, da ga naredi za svojega svetovalca. U\xc5\xbealjeni ministri se vedejo, kot da je Krpan poslan nadnje, ne nad Brdavsa, po tihem naklepajo zaroto zoper kmeta. Negodovanje na dvoru raste, cesarica je besna zaradi lipe, ki jo je Krpan posekal, ministrom se zdi zamalo, da mu noben cesarski konj ni dovolj dober \xe2\x80\xa6 Ko prideta Mirk in Jerna\xc4\x8d to\xc5\xbeit Krpana, ju nadvse radi poslu\xc5\xa1ajo. Le Urh se upre, \xc4\x8de\xc5\xa1 da so kot otroci, ki se igrajo nad prepadom. Njegovo svarilo zale\xc5\xbee, sklenejo, da bodo cesarju povedali o Krpanovih grehih \xc5\xa1ele po kon\xc4\x8danem dvoboju. Ko se razidejo, Vrban izgubi obto\xc5\xbenico, najde jo Miha, ki ima Krpana rad._NEWLINE_4. dejanje: Dvoboj na travniku pred mestom. Dvor in mno\xc5\xbeica ljudstva \xc5\xbeivahno komentira dogajanje, \xc5\xa1e cesari\xc4\x8dna navdu\xc5\xa1eno ob\xc4\x8duduje mo\xc4\x8dnega Krpana. Ko ta odre\xc5\xbee Brdavsu glavo, mu ljudstvo navdu\xc5\xa1eno vzklika, dekleta se tepejo za junaka; a cesari\xc4\x8dna se ga ljubosumno polasti, slovesno ga odpeljejo v mesto. Ministri so prepla\xc5\xa1eni, prepirajo se med seboj in drug drugemu o\xc4\x8ditajo zaroto zoper Krpana._NEWLINE_5. dejanje: Gregor in Vrban pi\xc5\xa1eta novo obto\xc5\xbenico, od meja\xc4\x8dev zahtevata, naj podpri\xc4\x8data huj\xc5\xa1e obto\xc5\xbebe zoper Krpana kakor prvikrat. Toda meja\xc4\x8da je strah, ni\xc4\x8d no\xc4\x8deta sli\xc5\xa1ati o tem in raj\xc5\xa1i pobegneta domov. Medtem je pri cesarskih ogenj v strehi: cesarica zahteva od mo\xc5\xbea, da mora Krpana takoj pognati z dvora. Marjeta se postavi v bran za\xc2\xa0\xc2\xbb\xc5\xbeenina\xc2\xab, grozi, da bo sko\xc4\x8dila v Donavo, \xc4\x8de ji ga ne dajo, cesarica grozi, da bo zapustila dvor \xe2\x80\x93 cesar ne ve, kje se ga dr\xc5\xbei glava. Krpan pride po slovo, ho\xc4\x8de domov, saj ve, da so mu na dvoru gorki; tudi cesari\xc4\x8dni se odpove, v\xc5\xa1e\xc4\x8d mu je, a kaj naj po\xc4\x8dne z njo na Vrhu, ko pa je druga\xc4\x8dnega \xc5\xbeivljenja vajena? Ker ve, da ga ho\xc4\x8dejo ministri to\xc5\xbeiti cesarju, sam pove, da je tihotapec, cesarja prosi za listino, ki mu naj prizna pravico do tovorjenja. Cesar mu rad ustre\xc5\xbee, sam minister Gregor mora napisati listino in udariti pe\xc4\x8dat. Krpan se lepo poslovi in odjezdi domov; cesarju je \xc5\xbeal za njim, a obenem se mu odvali kamen od srca: svojo cesarsko besedo je sicer snedel, bo pa vsaj mir v hi\xc5\xa1i.'